UDHËZIM I PËRBASHKËT

Nr. 3, datë 7.4.2022

 PËR PËRCAKTIMIN E KRITEREVE, PROCEDURËS DHE MËNYRËS SË BASHKËPUNIMIT DHE MBËSHTETJES SË PËRMBARUESVE GJYQËSORË PRIVATË NGA POLICIA E SHTETIT
Në mbështetje të nenit 102, pika 4, të Kushtetutës dhe të nenit 54, pika 4, të ligjit nr. 26/2019, “Për shërbimin përmbarimor gjyqësor privat”, ministri i Brendshëm dhe ministri i Drejtësisë
UDHËZOJNË:

I. QËLLIMI

1. Ky udhëzim ka për qëllim:

a) përcaktimin e kritereve dhe të rregullave të zbatueshme procedurale, mbi bazën e të cilave kërkohet dhe jepet mbështetja nga strukturat e Policisë së Shtetit për përmbaruesit gjyqësorë privatë, në ndihmë të përmbushjes së shërbimit publik për kryerjen e veprimeve procedurale në realizimin e një procesi përmbarimor;

b) përcaktimin e mënyrës së bashkëpunimit dhe të mbështetjes së përmbaruesve gjyqësorë privatë nga Policia e Shtetit, para, gjatë dhe pas kryerjes së veprimeve përmbarimore përkatëse. 
II. KRITERET DHE PROCEDURA QË NDIQET NGA PËRMBARUESIT GJYQËSORË PRIVATË PËR BASHKËPUNIMIN ME POLICINË E SHTETIT

1. Nevoja për ndihmë, prezencë dhe mbështetje nga Policia e Shtetit është e domosdoshme, në rastet kur përmbaruesi gjyqësor privat çmon të arsyeshme se veprimet procedurale përmbarimore nuk mund të kryhen pa mbështetjen, ndihmën dhe prezencën e Policisë së Shtetit, pasi ekzekutimi i tyre paraqet rrezik për jetën, shëndetin dhe dinjitetin e:

a) përmbaruesit gjyqësor privatë; 

b) personave të tjerë që do të asistojnë dhe janë të pranishëm gjatë ekzekutimit;

c) kreditorit apo debitorit. 

2. Përmbaruesi gjyqësor privat kryen dhe argumenton vlerësimin e nevojës për mbështetje nga strukturat e Policisë së Shtetit gjatë kryerjes së veprimit përmbarimor në terren. Ai vlerëson, kur: 

a) mund të cenohet rëndë procesi përmbarimor nga pengesa e debitorit, personit të barazuar me të ose personit të tretë;

b) ekziston një pamundësi për kryerjen e një veprimi përmbarimor konkret dhe të nevojshëm;

c) mund t’i cenohet jeta, morali dhe integriteti shoqëror subjekteve të përcaktuara në pikën 1 të këtij kreu. 

3. Përmbaruesi gjyqësor privat që ka vlerësuar të nevojshme ndihmën, prezencën apo mbështetjen e Policisë së Shtetit, vepron si më poshtë:

a) paraqet kërkesë me shkrim, sipas formatit të miratuar nga Dhoma Kombëtare e Përmbaruesve Gjyqësorë Privatë, pranë strukturës përgjegjëse të Policisë së Shtetit (komisariat apo drejtori vendore), që ka në juridiksion vendin ku do të kryhet ekzekutimi, 5 (pesë) ditë përpara datës së përcaktuar për kryerjen e procedurës së ekzekutimit, duke argumentuar në lidhje me rrezikun, vështirësitë, pengesat e hasura apo të mundshme gjatë ekzekutimit, sipas pikave 1 dhe 2 të këtij kreu;

b) në raste emergjence, kur është e nevojshme për të parandaluar rrezikun ndaj jetës, shëndetit ose pronës së përmbaruesit gjyqësor privat, ndihma dhe prania e punonjësve të Policisë së Shtetit mund të kërkohet edhe verbalisht. Në këto raste, përmbaruesi gjyqësor privat i paraqet Drejtorit të Përgjithshëm të Policisë së Shtetit dhe kryetarit të Dhomës një informacion me shkrim jo më vonë se 2 (dy) ditë nga kalimi i gjendjes së emergjencës. 

4. Kërkesa për mbështetje, prezencë ose ndihmë shoqërohet me dokumentacionin e mëposhtëm:

a) fotokopje të dokumentit të identifikimit të përmbaruesit gjyqësor privat;

b) fotokopje të urdhrit të ekzekutimit të lëshuar nga gjykata dhe për ato raste që nuk lëshohet urdhër, dërgohet fotokopje e titullit ekzekutiv.

5. Kopjet e dokumenteve të mësipërme njësohen me vulën individuale të përmbaruesit gjyqësor privat.
6. Anulimi, ndryshimi i datës dhe/ose i orës së kërkesës për ndihmë, prezencë apo mbështetje nga Policia e Shtetit të përmbaruesit gjyqësor privat, bëhet vetëm me njoftim paraprak me shkrim të përmbaruesit gjyqësor privat, i cili i drejtohet strukturës përgjegjëse të Policisë së Shtetit dhe në çdo rast vendoset për dijeni drejtori i përgjithshëm i Policisë së Shtetit bashkë me kryetarin e Dhomës.

7. Gjatë ushtrimit të veprimtarisë, përmbaruesi gjyqësor privat mund të marrë informacione me interes për strukturat e Policisë së Shtetit, për të cilat ka detyrimin që të ruajë konfidencialitetin e këtyre të dhënave dhe nuk duhet t’ua japë këto informacione të tretëve, përveç rasteve të lejuara në përputhje me nenin 41, të ligjit nr. 26/2019, “Për shërbimin përmbarimor gjyqësor privat”. 

III. RREGULLA DHE PROCEDURA QË NDIQET NGA POLICIA E SHTETIT PËR BASHKËPUNIMIN ME PËRMBARUESIT GJYQËSORË PRIVATË

1. Në rastet e paraqitjes së kërkesës për mbështetje, prezencë ose ndihmë nga ana e përmbaruesve gjyqësorë privatë, strukturat vendore të Policisë së Shtetit ndjekin rregullat dhe procedurat e mëposhtme:

1.1 Regjistrojnë dhe administrojnë menjëherë kërkesën e dërguar nga përmbaruesi gjyqësor privat.

1.2 Shqyrtojnë kërkesën për mbështetje, prezencë ose ndihmë të përmbaruesit gjyqësor privat dhe dokumentet shoqëruese të kërkesës, duke vepruar si më poshtë:

a) në rast të konstatimit të mangësisë në dokumentacionin e paraqitur, sipas kreut II të këtij udhëzimi, kërkojnë nga përmbaruesi gjyqësor privat plotësimin e tij sa më shpejt të jetë e mundshme;

b) kryejnë veprime për verifikimin e rrethanave lidhur me rrezikun, vështirësitë apo pengesat aktuale ose të mundshme gjatë procedurave përmbarimore, duke shfrytëzuar informacionet që disponojnë, si dhe mund të realizojnë takime paraprake me përmbaruesit gjyqësor privat;

c) verifikojnë të dhënat e përmbaruesit gjyqësor privat, të licencuar dhe aktiv, në regjistrin e përmbaruesve gjyqësor privatë, të publikuar në faqen zyrtare të Ministrisë së Drejtësisë.

1.3 Marrin masat e nevojshme për të garantuar dhe ofruar sigurinë fizike të përmbaruesit gjyqësor privat dhe/ose personave që e shoqërojnë atë në ndihmë dhe gjatë kryerjes së veprimit përmbarimor në ditën, orën dhe vendin e caktuar në kërkesën zyrtare, si dhe sigurojnë: 

a) moscenimin e procesit përmbarimor nga pengesat e debitorit, personit të barazuar me të ose personit të tretë; 

b) mbështetjen në terren dhe ofrimin e ndihmës me veprime konkrete përmbaruesit gjyqësor privat;

c) parandalimin e çdo rasti të shpërdorimit të detyrës nga punonjësit e Policisë së Shtetit, të cilët me veprimet apo mosveprimet e tyre mund të favorizojnë padrejtësisht ndonjërën nga palët në ekzekutim;

ç) evidentimin e rasteve kur përmbaruesit gjyqësorë privatë kërcënohen, ndaj tyre ushtrohet dhunë verbale a fizike apo kryhen vepra të tjera penale;

d) evidentimin e çdo ndërhyrje apo shkelje ligjore që mund të kryhet nga palët, personat që asistojnë apo janë të pranishëm, të cilët nuk janë lejuar nga përmbaruesi gjyqësor privat;

dh) angazhimin me prani të kufizuar, aq sa të jenë në gjendje të garantojnë mbarëvajtjen e procesit përmbarimor dhe, nëse është rasti, të evidentojnë rastet e shkeljes së ligjit; 
e) mbrojtjen e qytetarëve nga arbitrariteti i përmbaruesve gjyqësorë privatë, sipas informacioneve që disponojnë. 

2. Policia e Shtetit përgjigjet jo më vonë se 3 (tri) ditë nga marrja e kërkesës për mbështetje, prezencë ose ndihmë ndaj përmbaruesit gjyqësor privat, me përjashtim të rasteve kur kërkesa çmohet se paraqet një urgjencë dhe rrezikshmëri të veçantë për jetën dhe shëndetin e përmbaruesit gjyqësor privat. Në këto raste prezenca, ndihma apo mbështetja duhet të jetë e menjëhershme. 

3. Në rastet e pamundësisë funksionale dhe operative të Policisë së Shtetit për shkaqe madhore apo të një rëndësie të veçantë, për të mbështetur, ndihmuar dhe qenë prezent në ditën dhe kohën e kërkuar nga përmbaruesi gjyqësor privat, strukturat e Policisë së Shtetit e njoftojnë atë me shkrim apo me një mjet tjetër komunikimi (të dhënë si mënyrë alternative komunikimi nga përmbaruesi në kërkesën e tij), të paktën 48 (dyzet e tetë) orë para datës dhe orës së caktuar për ekzekutim, duke argumentuar arsyen e mosbashkëpunimit. Në këto raste, strukturat e Policisë së Shtetit i kërkojnë përmbaruesit gjyqësor privat, kur është e mundur, shtyrjen e orës apo datës në të cilën kërkohet mbështetja, prezenca ose ndihma e tyre.

4. Përmbaruesi gjyqësor privat pas kryerjes së veprimit përmbarimor në prezencë të punonjësit të Policisë së Shtetit, përpilon procesverbalin e kryerjes së veprimit përmbarimor, i cili nënshkruhet nga palët prezente dhe punonjësi i Policisë së Shtetit. Një kopje e procesverbalit të vulosur me vulën e përmbaruesit gjyqësor privat i dorëzohet punonjësit të Policisë së Shtetit.

IV. RREGULLA DHE PROCEDURA TË PËRBASHKËTA

1. Nëse përmbaruesi gjyqësor privat konstaton se strukturat e Policisë së Shtetit bëhen pengesë për realizimin e procesit përmbarimor nëpërmjet moszbatimit të parashikimeve të këtij udhëzimi, drejtohet menjëherë në Drejtorinë Vendore të Policisë së Shtetit, duke vënë në dijeni kryetarin e Dhomës dhe drejtorin e përgjithshëm të Policisë së Shtetit. 

2. Palët në nivel qendror dhe në atë vendor informojnë reciprokisht njëra-tjetrën për situatat problematike, që mund të ndodhin apo që shqetësojnë e pengojnë bashkëpunimin, me qëllim evidentimin e tyre dhe marrjen e masave parandaluese/eliminuese, si dhe ekzekutimin e titujve ekzekutivë në përputhje me ligjin. Për këtë qëllim, palët mund të organizojnë dhe zhvillojnë takime të përbashkëta. 
V. DISPOZITA TË FUNDIT

1. Ngarkohen përmbaruesit gjyqësorë privatë, Dhoma Kombëtare e Përmbarimit Gjyqësor Privat dhe Policia e Shtetit për zbatimin e këtij udhëzimi. 

2. Udhëzimi i përbashkët nr. 289, datë 19.5.2017, i ministrit të Punëve të Brendshme dhe i ministrit të Drejtësisë, “Për procedurat e bashkëpunimit të përmbaruesve gjyqësorë privatë me Policinë e Shtetit”, shfuqizohet.

Ky udhëzim hyn në fuqi pas botimit në Fletoren Zyrtare.

